Document ID: 32015R0602

A BIZOTTSÁG (EU) 2015/602 FELHATALMAZÁSON ALAPULÓ RENDELETE
(2015. február 9.)
a 978/2012/EU európai parlamenti és tanácsi rendeletnek az e rendelet VII. melléklete 1.b) pontjában megállapított kiszolgáltatottsági határérték tekintetében történő módosításáról
AZ EURÓPAI BIZOTTSÁG,
tekintettel az Európai Unió működéséről szóló szerződésre,
tekintettel az általános tarifális preferenciák rendszerének alkalmazásáról és a 732/2008/EK tanácsi rendelet hatályon kívül helyezéséről szóló, 2012. október 25-i 978/2012/EU európai parlamenti és tanácsi rendeletre (1) és különösen 9. cikkének (2) bekezdésére,
mivel:
(1)
A 978/2012/EU rendelet 9. cikke (1) bekezdésének a) pontja értelmében az általános tarifális preferenciák rendszere (GSP) által kedvezményezett valamely ország abban az esetben részesülhet a fenntartható fejlődésre és a jó kormányzásra vonatkozó különleges ösztönző előírás által biztosított további tarifális preferenciákban, ha az a diverzifikáció hiánya és a nemzetközi kereskedelemben való elégtelen részvétel miatt a VII. mellékletben foglaltaknak megfelelően kiszolgáltatott országnak minősül.
(2)
A VII. melléklet 1.b) pontjával összhangban, az említett melléklet 1.a) pontján felül, az az ország tekinthető kiszolgáltatottnak, amelynek az Unióba irányuló, a IX. mellékletben felsorolt termékeket érintő importja alacsonyabb értékű, mint a GSP-kedvezményezett országokból származó, az említett mellékletben felsorolt termékek Unióba irányuló összimportja értékének 2 %-os határértéke, az utolsó három egymást követő év átlagában.
(3)
A GSP-kedvezményezett országok listájának módosítása esetén a 978/2012/EU rendelet felhatalmazza a Bizottságot arra, hogy felhatalmazáson alapuló jogi aktusokat fogadjon el a VII. melléklet módosítása céljából a VII. melléklet 1.b) pontjában említett kiszolgáltatottsági határértékek felülvizsgálatának érdekében, hogy azok súlya arányosan ne változzon a VII. melléklettel összhangban számított kiszolgáltatottsági határértékhez képest.
(4)
A Bizottság 1421/2013/EU felhatalmazáson alapuló rendelete (2)2015. január 1-jei hatállyal törölte Kínát, Ecuadort, a Maldív-szigeteket és Thaiföldet a 978/2012/EU rendelet II. mellékletében felsorolt GSP-kedvezményezett országok listájáról. Tekintettel arra, hogy a fenti országok a GSP-import jelentős hányadát képviselik, ahhoz, hogy ezen országokat törölni lehessen a kedvezményezettek listájából, a kiszolgáltatottsági határérték módosítása szükséges.
(5)
A kedvezményezett országok 978/2012/EU rendelet II. mellékletében szereplő listájában a GSP-rendelet hatálybalépése és 2015. január 1-je között eszközölt valamennyi változás eredményeképpen az összes GSP-kedvezményezett országból az EU-ba irányuló, az utolsó három egymást követő év (2011-2013) átlaga alapján kiszámított éves összimport 30,55 %-ra csökkenne. A kiszolgáltatottsági határérték 2 %-ról 6,5 %-ra történő, 2015. január 1-jétől hatályos felemelése lehetővé tenné, hogy annak súlya arányosan ne változzon a VII. melléklettel összhangban számított kiszolgáltatottsági határértékhez képest.
(6)
A felhatalmazáson alapuló jogi aktusokról szóló, az Európai Parlament, a Tanács és az Európai Bizottság közötti egyetértési megállapodás (4) bekezdésének megfelelően e rendeletről megfelelő és átlátható konzultációkat folytattak, többek között szakértői szinten,
ELFOGADTA EZT A RENDELETET:
1. cikk
A 978/2012/EU rendelet VII. melléklete 1.b) pontjában a „2 %” szövegrész helyébe a „6,5 %” szöveg lép.
2. cikk
Ez a rendelet az Európai Unió Hivatalos Lapjában való kihirdetését követő napon lép hatályba.
Ezt a rendeletet 2015. január 1-jétől kell alkalmazni.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2015. február 9-én.

Labels: 3
15
19
5